text: JUAN BAUTISTA WILLAKUN WAQT'A PAMPAPI 1,1-8 // Mt 3,1-12; Lc 3,1-9:15-17; Jn 1,19-28 11Diospaq churin Jesucristoq allin willakuyninpaq qallariynin. 2Imaynan profeta Isaiaspaq qelqanpi qelqasqa kashan hina: "Kachani willaqniyta qanpaq ñawpaqeykita, paymi hallch'anqa ñanniykita. 3Waqt'a pampapi wahakuqpaq kunkan: Hallch'aychis Apuq ñanninta, kushkachaychis purinanta". 4 Juan ukhurimurqan bautizaspa waqt'a pampapi bautismomanta yachachispa, hinallataq Diosman kutirikuymanta, huchakunamanta pampachakuyta taripanapaq. 5Hina payman lloqsimurqanku hinantin Judea llaqta hinallataq llapan Jerusalén llaqtamanta kaq runakuna. Hina bautizachikurqanku paywan Jordán mayupi huchankuta reqsikuspa. 6Juan churakuq huk p'achata camelloq willmanmanta hinallataq chumpita qaramanta, hinataq mikhuq chillikukunata salqa mishk'itawan. 7 Hina willarqan nispa: "Noqaq qhepaytan hamushan noqamanta ashwan atiyniyoq, piqtachus husut'anpaq watullantapas noqaqa qonqoriykukuspa manan paskay atiqchu kani. 8Noqaqa bautizarqaykichis unuwan ichaqa pay bautizasunkichis Espíritu Santopin". JESÚS BAUTIZACHIKUN 1,9-11 // Mt 3,13-17; Lc 3,21-22 9 Chay p'unchaykunapi, Jesús hamurqan Galilea hap'iypi kaq Nazaretmanta, hinataq bautizachikurqan Juanwan Jordán mayupi. 10 Kikin ratupi unumanta lloqsirqamushaspa Jesús qhawahatarqan hanaq pacha llik'irparisqata hinallataq Espíritu Santo uraykamuqta huk urpi hina pay pataman. 11 Hinataq hanaq pachamanta uyarikamurqan huk kunka: "Qanmi kanki munasqa churiy, qanpin kusikuni". JESÚS WATEQACHIKUN WAQT'A PAMPAPI 1,12-13 // Mt 4,1-11; Lc 4,1-13 12 Kikin ratu pacha Espirituqa Jesusta waqt'a pampaman tanqarparirqan. 13Waqt'a pampapitaq tiyamurqan tawa chunka p'unchay pacha, hinaspaº Satanaspaq wateqasqan karqan. Tiyarqantaqmi salqa uywakunawan hinaspataq angelkuna payta servirqan. JESUS QALLARIN DIOSPAQQ KAMACHIYNINTA WILLAKUYTA 1,14-15 // Mt 4,12-17; Lc 4,14-15 14 Juanta hap'isqanku qhepamanta Jesusqa puririrqan Galilea hap'iyman. Chaypitaqmi Diospaq allin willakuyta willarqan, 15nispa: "Hunt'akapunñan ch'ikusqa kuti, Diospaq kamachiyninqa qayllamushanñan. Diosman kutirikuychis, allin willakuypi iñiychis". JESÚS WAHAN ÑAWPAQ YACHAQAQNINKUNATA 1,16-20 // Mt 4,18-22; Lc 5,1-11 16 Jesús Galilea qocha kantunta purishaspa Simonta hinallataq Simonpaq wayqen Andresta rikurqan llukuta qochaman wikch'uykushaqta, imaraykuchus paykunaqa karqanku challwa hap'iq. 17Hina Jesús paykunata nirqan: